એક ઝટકા સાથે જ જ્યારે હવાઈ મથકના રનવે પરથી હવાઈ જહાજ ઊડ્યું ત્યારે પ્રથમવાર હવાઈ યાત્રા કરનાર સોનુને થોડો ડર લાગ્યો. એક અજીબ પ્રકારની હલચલ તેના સમગ્ર શરીરમાં દોડી ગઈ. મધ્યપ્રદેશના ગ્વાલિયર જિલ્લાના નાનાઅમથા ગામ સિરોલનો આ હોનહાર બાળક આજે ભારતની બેસબોલ ટીમ તરફથી રમવા ઓસ્ટ્રેલિયા જઈ રહ્યો હતો. વાદળાંઓને ચીરતા હવાઈ જહાજે તેની યાત્રા શરૂ કરી ત્યારે સોનુની આંખો સામે પોતાના બાળપણની યાદો તરવરી ઊઠી. ત્યારે તે ગામ પરથી પસાર થતા હવાઈ જહાજને જોઈ રોમાંચિત થઈ ઊઠતો અને ત્યાં સુધી તેની પાછળ દોડતો જ્યાં સુધી તે દેખાતું બંધ ન થઈ જાય. સરકારી શાળામાં ભણતર અને ત્યાર બાદ પિતાજી સાથેના કાળી મજૂરીના દિવસો પણ તેની આંખો સામે આવી ગયાં. જીવનનાં તમામ તોફાનો અને ઝંઝાવાતોને પાર કરી આજે તે તેના જીવનના સૌથી મોટા સ્વપ્ન એવા હવાઈ જહાજમાં વાદળો સાથે વાતો કરી રહ્યો હતો. તેને લાગતું હતું કે જાણે આખી દુનિયા તેની મુઠ્ઠીમાં છે.